Talous- ja sosiaalikomitean lausunto aiheesta "Ehdotus Euroopan parlamentin ja neuvoston päätökseksi yhteisön 'Nuoret eurooppalaiset vapaaehtoiset -toimintaohjelmasta'"

(97/C 158/05)

Neuvosto päätti 19. helmikuuta 1997 Euroopan yhteisön perustamissopimuksen 126 artiklan mukaan pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut sosiaali-, perhe-, koulutus- ja kulttuuriasiain jaosto antoi lausuntonsa 5. maaliskuuta 1997. Esittelijänä oli Giorgio Liverani.

Talous- ja sosiaalikomitea hyväksyi 19. 20. maaliskuuta 1997 pitämässään 344. täysistunnossa (maaliskuun 19. päivän kokouksessa) seuraavan lausunnon. Äänestyksessä annettiin 103 ääntä puolesta, kaksi vastaan, ja viisi pidättyi äänestämästä.

1. Ehdotuksen sisältö

1.1. Euroopan komissio on jättänyt ehdotuksen vapaaehtoispalveluohjelman toteuttamiseksi kaudella 1998 2002. Ohjelman tavoitteena on antaa jossain unionin maassa laillisesti asuville 18 25-vuotiaille nuorille mahdollisuus tehdä vapaaehtois- ja solidaarisuustyötä jossain toisessa maassa. Ehdotus perustuu perustamissopimuksen 126 artiklaan ja se kuuluu nuorisoalan yhteistyöpolitiikkaan, joka on määritelty "Nuorten Eurooppa" -ohjelmassa (1 artikla).

1.2. Ohjelma tarjoaa nuorille eurooppalaisille vapaaehtoisille mahdollisuuden hankkia kehittävää kansainvälistä kokemusta vaihtelevin ajoin ohjelmasta riippuen. Vapaaehtoisnuorille ehdotetaan osallistumista uudistaviin toimiin ja aloitteisiin, jotka vastaavat eri alojen sosiaalisia tarpeita (kulttuuri, ympäristö, yhteiskunta jne.) ja jotka voivat vaikuttaa vastaanottavien yhteisöjen elämänlaatuun (2 artikla). Ehdotuksen liitteessä mainitaan viisi rahoitettavien hankkeiden peruskriteeriä.

1.3. Kaksivuotiskauden 1998/1999 rahoitusosuus on 60 miljoonaa ecua (3 artikla). Komissio rahoittaa korkeintaan 50 % ohjelman kuluista, loppurahoitus on nuoria lähettävien tai vastaanottavien järjestöjen vastuulla. Ohjelma tarjoaa EU:ssa asuville nuorille mahdollisuuden osallistua myös assosioituneiden Keski- ja Itä-Euroopan maiden toimiin (5 artikla).

2. Yleistä

2.1. Komitea kannattaa komission aloitetta ja muistuttaa oma-aloitteisessa lausunnossaan "Nuorisotyöttömyys" () (s. 4, kohta 4.2.1) vapaaehtoispalveluohjelmista esittämänsä huomiot ja ehdotukset. Komitea muistuttaa myös, että se on antanut oma-aloitteisen lausunnon () komission työasiakirjasta, jossa esitellään nuorten eurooppalaisen vapaaehtoispalvelun kokeilutoimia käsiteltävänä olevan monivuotisen ohjelman valmistelemiseksi.

2.2. Komitea korostaa aloitteen merkitystä unionin uuden yhteiskunnallisen ja kulttuuridynamiikan toteuttamisessa myös siten, että tiivistetään jäsenvaltioiden yhteistyötä nuorten osallistumisen edistämiseksi tukemalla heidän yritteliäisyyttään ja aloitteellisuuttaan sekä kehittämällä heidän Eurooppa-henkisyyttään.

2.3. Komitea toteaa, että vuoden 1996 kokeilutoimista saadut tulokset ovat olleet myönteisiä. Kokeilutoimia on kuvailtu ja arvioitu laajasti komission ensimmäisessä kertomuksessa, jonka mukaan toimintaan voisi osallistua vuoden 1997 aikana 2000 2500 nuorta.

2.4. Kokeilutoimista saatujen kokemusten mukaan hankkeet vaikuttavat paikalliseen kehitykseen. Ohjelman toimet ja paikalliset aloitteet saattavat täydentää toisiaan, ja samalla voi tarjoutua mahdollisuus yhteiskunnallisen kumppanuuden edistämiseen.

2.5. Komitea on samaa mieltä ohjelmaa koskevan päätösehdotuksen perusteista, joissa mainitaan Essenin (1994), Cannesin (1995) ja Firenzen (1996) Eurooppa-neuvoston kokousten päätelmät ja korostetaan sellaisten aloitteiden merkitystä, jotka edistävät nuorisopolitiikkaa yhteisön tasolla, edistävät nuorten sosiaalista ja ammatillista yhdentymistä Euroopassa ja samassa yhteydessä myös vapaaehtoispalvelun kansainvälistä yhteistyötä.

2.6. Komitea haluaa tässä yhteydessä kiinnittää huomiota valkoisten kirjojen "Kasvu, kilpailukyky ja työllisyys" (1993) ja "Euroopan sosiaalipolitiikka" (1994) arvioihin ja ehdotuksiin ja muistuttaa EU:n nuorisotyöttömyydestä antamansa oma-aloitteisen lausunnon () päätelmistä, joiden mukaan olisi pyrittävä toimiin, jotka parantavat kansallisia koulutusjärjestelmiä ja ehkäisevät syrjäytymistä. Vapaaehtoispalvelu tarjoaa nuorille tasapuolisesti mahdollisuuksia päästä kiinni aktiivielämään sekä saada työ- ja ammattikokemusta sekä kieliharjoittelua, joten se voi edistää syrjäytymisen ja nuorisotyöttömyyden vastaisia toimia samalla kun se antaa jäsenvaltioiden nuorisopolitiikalle yhteisön lisäarvoa ja tuottaa myönteisiä kerrannaisvaikutuksia. Ohjelmaan osallistuvien valinnan tulisi aina perustua näihin kriteereihin ja tavoitteisiin.

3. Erityistä

3.1. Komitea huomioi ehdotukseen sisältyvät toimet, jotka liittyvät jäsenvaltioiden yhteistyöhön ohjelmassa (7 artikla), eurooppalaisen todistuksen antamiseen nuorille vapaaehtoisille (8 artikla), komitean perustamiseen hankkeiden tutkimiseksi (9 artikla) sekä komission Euroopan parlamentille ja neuvostolle esittämään kertomukseen ohjelman toteuttamisesta (10 artikla). Komitea toivoo myös saavansa tietoja ja muistuttaa nuorisotyöttömyydestä annetussa lausunnossa () todetun, että "talous- ja sosiaalikomitea sekä alueiden komitea on otettava mukaan vapaaehtoispalveluohjelman laatimiseen" (s. 4, kohta 4.2.1).

3.2. Komitea haluaisi myös osallistua ohjelman edistymisen seurantaan ja tulosten arvioimiseen.

3.3. Komitea toteaa jälleen, että työmarkkinaosapuolet on liitettävä ohjelman laatimiseen ja toteuttamiseen, koska on pyrittävä välttämään työmarkkinoiden vääristymiä ja helpottamaan nuorten vapaaehtoisten oleskeluajan sopeuttamiseen, avustamiseen ja sosiaaliturvaan liittyvien ongelmien ratkaisemista. Tässä yhteydessä komitea haluaa tuoda esille komission työasiakirjasta "Suuntaviivat nuorten eurooppalaista vapaaehtoispalvelua varten" antamassaan lausunnossa () esittämät huomiot:

" On erittäin tärkeää saada työntekijä- ja työnantajajärjestöt mukaan ohjelmaan, jotta ehkäistään tilanne, jossa vapaaehtoiset tulevat normaalin työllisyyden rinnalle. On tullut selväksi, että komitea voi olla samaa mieltää komission ehdotuksen kanssa vain, mikäli normaalia työllisyyttä ei korvata vapaaehtoistyöllä."

" Lisäksi suositellaan, että työmarkkinaosapuolet aloittavat vuoropuhelun humanitaarisia projekteja toteuttavien kansalaisjärjestöjen kanssa siitä, miten vapaaehtoisia voitaisiin ottaa hankkeisiin mukaan."

3.4. Komitea pyytää kumppanuusaloitteiden vahvistamiseksi komissiota määräämään, että kansalaisjärjestöjen kanssa tehtävään yhteistyöhön liitetään hyväntekeväisyysjärjestöt sekä alueiden ja kuntien viranomaiset.

3.5. Komitea tuo myös esille edellä mainitussa lausunnossaan esittämänsä huomiot sosiaaliturvasta ja -vakuutuksista (sairaus-, tapaturma- ja vastuuvakuutus), joita tarvitaan nuorten suorittaessa palveluaan. Komitea haluaa myös muistuttaa vastaanottavien järjestöjen vastuusta.

3.6. Komitea kannattaa komission ehdotuksen liitteenä olevaa luonnosta neuvoston päätöslauselmaksi ja pitää sen hyväksymistä välttämättömänä. Päätöslauselma on suunnattu jäsenvaltioille, jotta ohjelmaan osallistuvat nuoret saisivat oleskeluoikeuteen ja sosiaaliturvaan liittyvät edut sekä säilyttäisivät oikeutensa työttömyyskorvaukseen ja perhe-etuuksiin suorittaessaan palvelua jossain toisessa valtioissa.

3.7. Komitea toivoo, että budjettivaroja lisätään, jotta ohjelmaa voidaan kehittää EU:n rajalla olevien kolmansien maiden, Välimeren maiden sekä USA:n suuntaan, jotka ovat ilmaisseet olevansa kiinnostuneita asiasta.

3.8. Lopuksi komitea korostaa, että unionissa olisi kehitettävä aloite ohjelmasta tiedottamiseksi siten, että mukaan otetaan kansalliset nuorisojärjestöt sekä niiden kansainväliset "foorumit", joilla voi olla merkittävä asema ohjelman toteuttamisessa.

Bryssel, 19. maaliskuuta 1997.

Talous- ja sosiaalikomitean puheenjohtaja

Tom JENKINS

() EYVL N:o C 18, 22.1.1996

() EYVL N:o C 204, 15.7.1996

() EYVL N:o C 18, 22.1.1996